Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την κάλυψη των εξόδων της ΕΤΕπ για τη διαχείριση της Επενδυτικής Διευκόλυνσης της Συμφωνίας της Κοτονού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Συμφωνία της Κοτονού, η οποία υπεγράφη τον Ιούνιο 2000, δίνει στον ιδιωτικό τομέα εξέχοντα ρόλο όσον αφορά την επίτευξη των κύριων στόχων της εταιρικής σχέσης ΕΕ-ΑΚΕ, που είναι η καταπολέμηση και τελικά εξάλειψη της φτώχειας, η προαγωγή αειφόρου ανάπτυξης και η σταδιακή ένταξη των χωρών ΑΚΕ στην παγκόσμια οικονομία. Η Συμφωνία αναγνωρίζει ότι μέσω της προαγωγής των επενδύσεων και της τόνωσης της ανάπτυξης του ιδιωτικού τομέα οι χώρες ΑΚΕ μπορούν να βελτιώσουν σημαντικά τις προοπτικές τους για ταχύτερη και βιώσιμη ανάπτυξη, η οποία θα συμβάλει στον περιορισμό της φτώχειας. Προς το σκοπό αυτό, όπως προβλέπεται στο άρθρο 21, η συνεργασία ΑΚΕ-ΕΕ στηρίζει, μεταξύ άλλων, την ανάπτυξη επιχειρηματικών προσόντων και επιχειρηματικού πνεύματος, την ιδιωτικοποίηση και μεταρρύθμιση των επιχειρήσεων, την ανάπτυξη των συστημάτων διαμεσολάβησης και διαιτησίας, τη βελτίωση της ποιότητας, της διαθεσιμότητας και της πρόσβασης στις χρηματοπιστωτικές και μη χρηματοπιστωτικές υπηρεσίες που παρέχονται στις ιδιωτικές επιχειρήσεις, την αποδέσμευση και την ενεργοποίηση της ιδιωτικής αποταμίευσης, εγχώριας και αλλοδαπής, για τη χρηματοδότηση ιδιωτικών επιχειρήσεων, και την παροχή εγγυήσεων και τεχνικής υποστήριξης.

Ένα από τα κύρια μέσα για την ανάπτυξη του ιδιωτικού τομέα είναι η Επενδυτική Διευκόλυνση, ένας μηχανισμός με προικοδότηση 2,2 δισεκατ. ευρώ, τον οποίο διαχειρίζεται η ΕΤΕπ. Μέσω της διευκόλυνσης αυτής "προβλέπεται η χορήγηση μακροπρόθεσμων χρηματοδοτικών πόρων, περιλαμβανομένων των επιχειρηματικών κεφαλαίων, για να στηριχθεί η προώθηση της ανάπτυξης στον ιδιωτικό τομέα και η κινητοποίηση των εγχώριων και ξένων κεφαλαίων για το σκοπό αυτό" (άρθρο 76 (1)). Ιδιαίτερη έμφαση θα δοθεί στην ανάπτυξη του εγχώριου χρηματοπιστωτικού τομέα, με σκοπό να καταστεί ένα αποτελεσματικός δίαυλος για τη χρηματοδότηση και ανάπτυξη των μικρών επιχειρήσεων, καθώς και στις εγχώριες κεφαλαιαγορές των χωρών ΑΚΕ, με σκοπό να ενισχυθεί η ικανότητά τους να κινητοποιούν εγχώριους αποταμιευτικούς πόρους. Η Επενδυτική Διευκόλυνση θα χρηματοδοτεί επίσης βιώσιμα, δημόσια ή ιδιωτικά έργα υποδομής, τα οποία αποτελούν προϋπόθεση για την ενθάρρυνση των επενδύσεων και την προαγωγή αειφόρου ανάπτυξης. Στο πλαίσιο της Διευκόλυνσης θα χρησιμοποιηθούν διάφορα χρηματοδοτικά μέσα, όπως δάνεια, συμμετοχές σε μετοχικό κεφάλαιο, οιονεί μετοχικό κεφάλαιο και εγγυήσεις.

Ειδικά χαρακτηριστικά της Επενδυτικής Διευκόλυνσης

Η Επενδυτική Διευκόλυνση διαφέρει από τις χρηματοδοτήσεις με επιχειρηματικά κεφάλαια που πραγματοποιούνταν στο πλαίσιο των Συμβάσεων της Λομέ, στα εξής σημεία:

1. το μέγεθος της προικοδότησης σε κεφάλαια: 2 200 εκατομ. ευρώ, ήτοι αύξηση κατά 120% σε σχέση με το δεύτερο χρηματοδοτικό πρωτόκολλο της τέταρτης Σύμβασης της Λομέ,

2. εστίαση στη χρηματοδότηση του ιδιωτικού τομέα, στις περιοχές όπου οι δυνατότητες για επενδύσεις είναι μεταβαλλόμενες και συχνά περιορισμένες,

3. ανακυκλούμενος χαρακτήρας της Επενδυτικής Διευκόλυνσης - πράγμα που σημαίνει ότι τελικά οι μελλοντικοί πόροι θα εξαρτώνται από τις επανεισροές - και απαίτηση για μακροπρόθεσμη οικονομική βιωσιμότητα. Για το λόγο αυτό, απαιτείται αυστηρότερη αξιολόγηση των επενδυτικών σχεδίων και παρακολούθηση των χρηματοοικονομικών δεδομένων, καθώς και ανάλυση και διαχείριση των κινδύνων με, ενδεχομένως, λήψη μέτρων για τον περιορισμό τους.

Ανάγκες σε ανθρώπινο δυναμικό

Η Τράπεζα εκτιμά ότι θα απαιτηθεί επιπρόσθετο προσωπικό ισοδύναμο με 49 πρόσωπα σε πλήρη απασχόληση για την διαχείριση της Επενδυτικής Διευκόλυνσης σε πλήρη λειτουργία, δηλαδή μέχρι τη λήξη του πρώτου Χρηματοδοτικού Πρωτοκόλλου:

* Προσωπικό με ειδική τεχνογνωσία, που δεν υφίσταται επί του παρόντος, και προσωπικό για την εξάλειψη των υπαρχόντων σήμερα φαινομένων συμφόρησης (16 ισοδύναμα πλήρους απασχόλησης). Προκειμένου να γίνει ευρύτερη χρήση της διαμεσολάβησης και να εκπληρώσει η Τράπεζα το νέο ρόλο της όσον αφορά την υποστήριξη και ανάπτυξη των κεφαλαιαγορών στις χώρες ΑΚΕ, θα χρειαστεί να αποκτηθεί νέα τεχνογνωσία, άμεσα συνδεδεμένη με το περιβάλλον των χωρών αυτών. Θα απαιτηθούν, ιδίως, δεξιότητες για την εγκατάσταση ή την ενίσχυση δυναμικού στους ακόλουθους τομείς: τραπεζική ανάλυση, αξιολόγηση και παρακολούθηση εταιρειών επενδύσεων, ανάλυση και συγκρότηση πράξεων εγγυοδοσίας. Τεχνογνωσία θα χρειαστεί επίσης για την παρακολούθηση των θεμάτων πολιτικής που έχουν σχέση με τις δραστηριότητες της Επενδυτικής Διευκόλυνσης και των θεμάτων που αφορούν τη φερεγγυότητα των χωρών, την επίβλεψη των τομεακών αναλύσεων που ενδέχεται να απαιτηθούν για τον εντοπισμό πιθανών μελλοντικών επενδυτικών δυνατοτήτων, τη μελέτη των κεφαλαιαγορών (προϊόντα, προληπτική νομοθεσία, τραπεζική εποπτεία) πριν από τη διενέργεια πράξεων στο χρηματοπιστωτικό τομέα, και την αποτίμηση του συνολικού οικονομικού και αναπτυξιακού αντίκτυπου των δραστηριοτήτων.

* Καθαρή αύξηση προσωπικού κατά 33 υπαλλήλους ισοδύναμους πλήρους απασχόλησης (ΙΠΑ) για τη διαχείριση του αυξημένου όγκου χρηματοδοτήσεων. Από το προσωπικό αυτό, μέχρι 5 ΙΠΑ μπορούν να αποσπαστούν στην περιοχή. Μία επιτόπια παρουσία θα προσέφερε διπλό όφελος: αφενός, τη διευκόλυνση του εντοπισμού επενδυτικών σχεδίων και, αφετέρου, την ενίσχυση του συντονισμού με τους λοιπούς χρηματοδότες, και ειδικότερα με τις αντιπροσωπείες της Επιτροπής. Θα ανταποκρινόταν, επίσης, στο αίτημα για μεγαλύτερη συμμετοχή της Τράπεζας στην αναπτυξιακή πορεία των χωρών ΑΚΕ. Ωστόσο, τα οφέλη αυτά πρέπει να σταθμιστούν λαμβάνοντας υπόψη την εμπειρία άλλων οργανισμών, τον κίνδυνο μη ικανοποιητικών αποτελεσμάτων και το επιπρόσθετο κόστος που προκύπτει. Μία λύση για την ελαχιστοποίηση αυτών των κινδύνων θα ήταν η εφαρμογή της πρωτοβουλίας αρχικά ως πιλοτικού προγράμματος σε μία συγκεκριμένη περιοχή σε προσωρινή βάση.

Με την αύξηση προσωπικού έως 49 ΙΠΑ, το συνολικό προσωπικό της Τράπεζας για τη διεξαγωγή δραστηριοτήτων στις χώρες ΑΚΕ θα ανέλθει σε 115 ΙΠΑ, από τους οποίους 75 ΙΠΑ θα είναι υπεύθυνοι για τις δραστηριοτήτων στο πλαίσιο της Επενδυτικής Διευκόλυνσης. Τα 3/4 περίπου αυτού του προσωπικού των 75 ΙΠΑ θα είναι διοικητικοί υπάλληλοι και βοηθοί, ενώ το υπόλοιπο θα είναι προσωπικό υποστήριξης. Σε όρους κατανομής κατά Υπηρεσία, το ήμισυ περίπου των υπαλλήλων θα τοποθετηθεί στην Υπηρεσία Χορηγήσεων στις χώρες ΑΚΕ, το 40% στις Διευθύνσεις Νομικών Υποθέσεων και Επενδυτικών σχεδίων, και το υπόλοιπο σε άλλες υπηρεσίες.

Έξοδα διαχείρισης

Η ΕΤΕπ είναι παραδοσιακός εταίρος των κοινοτικών προγραμμάτων αναπτυξιακής βοήθειας, χρηματοδοτώντας επενδύσεις τόσο από τους ιδίους πόρους της όσο και με επιχειρηματικά κεφάλαια κατόπιν εντολής των κρατών μελών. Η Τράπεζα καλύπτει το κόστος των χρηματοδοτήσεων εξ ιδίων πόρων με το περιθώριο που εφαρμόζει σε όλα τα σχετικά δάνειά της. Αντίθετα, για το κόστος διαχείρισης των πράξεων με επιχειρηματικά κεφάλαια αμείβεται πλήρως από τα κράτη μέλη. Η ίδια αρχή θα ισχύσει και στο μέλλον για τη διαχείριση της Επενδυτικής Διευκόλυνσης, όπως προβλέπεται από το άρθρο 8 (2) της Εσωτερικής Χρηματοδοτικής Συμφωνίας του 9ου ΕΤΑ. Συνεπώς, τα έξοδα που παρουσιάζονται στο παρόν έγγραφο αφορούν μόνο το προσωπικό των 75 ΙΠΑ που θα ασκεί τη διαχείριση της Επενδυτικής Διευκόλυνσης. Το κόστος παρακολούθησης των χρηματοδοτήσεων στο πλαίσιο των Συμβάσεων της Λομέ καλύπτεται από υφιστάμενη συμφωνία ανταμοιβής, ενώ το κόστος των χρηματοδοτήσεων εξ ιδίων πόρων καλύπτεται από το περιθώριο που εφαρμόζει η Τράπεζα στα δάνειά της.

Το κόστος που συνδέεται με τις πράξεις στο πλαίσιο της Επενδυτικής Διευκόλυνσης περιλαμβάνει τη σταδιακή αύξηση του προσωπικού, που περιγράφεται ανωτέρω, και άλλες δαπάνες. Το κόστος έχει υποστεί διόρθωση, ώστε να ληφθούν υπόψη οι αναμενόμενες μελλοντικές αυξήσεις, και αναλύεται σε πέντε στοιχεία:

* Τα έξοδα προσωπικού αποτελούν το μεγαλύτερο κονδύλι. Έχουν υπολογιστεί με βάση τα τυπικά έξοδα της Τράπεζας κατά το 2001 για τις χρηματοδοτήσεις κατόπιν εντολής, με εφαρμογή της αρχής της πλήρους ανάκτησης του κόστους, δηλαδή λαμβάνοντας υπόψη όχι μόνο τις άμεσες δαπάνες αλλά και αναλογούν μέρος των γενικών εξόδων της Τράπεζας, πράγμα που ουσιαστικά διπλασιάζει τις άμεσες δαπάνες. Τα προκύπτοντα από τον υπολογισμό αυτό έξοδα προσωπικού εκτιμώνται σε 178 εκατομ. ευρώ για την πρώτη πενταετία, με την παραδοχή ότι οι προσλήψεις θα γίνουν σταδιακά μέσα σε μία τετραετία, όπως δείχνει ο κατωτέρω πίνακας.

* Το δεύτερο κονδύλι εξόδων αφορά τον αντίκτυπο ποιοτικών αλλαγών στις χρηματοδοτήσεις (π.χ. διενέργεια πιο εκτεταμένων ή πολυάριθμων αποστολών, μεγαλύτερη χρήση εξωτερικών ειδικευμένων συμβούλων, ειδικές ανάγκες και ειδικά προγράμματα πληροφορικής). Τα έξοδα αυτά εκτιμώνται σε 10 εκατομ. ευρώ.

* Τα έξοδα εκκίνησης, των οποίων σημαντικό μέρος έχει ήδη αναληφθεί την τελευταία τριετία, εκτιμώνται σε περίπου 8 εκατομ. ευρώ. Το κονδύλι αυτό περιλαμβάνει επίσης τις δαπάνες που σχετίζονται με τις συνεδριάσεις της Επιτροπής Επενδυτικής Διευκόλυνσης πριν από την έναρξη λειτουργίας της Επενδυτικής Διευκόλυνσης.

* Το κόστος τοποθέτησης 5, κατ' ανώτατο όριο, υπαλλήλων ΙΠΑ στις περιοχές δραστηριότητας υπολογίζεται συνολικά σε περίπου 3 εκατομ. ευρώ.

* Λόγω της αβεβαιότητας που ενέχουν οι προβλέψεις, προστίθεται 10% για απρόβλεπτα.

Με βάση τα ανωτέρω, το συνολικό κόστος ανέρχεται σε 219 εκατομ. ευρώ για την εξεταζόμενη πενταετή περίοδο, αντιπροσωπεύοντας μέσο ετήσιο κόστος λίγο κατώτερο των 44 εκατομ. ευρώ, δηλαδή 2% της συνολικής προικοδότησης της Επενδυτικής Διευκόλυνσης. Το μέγεθος αυτό είναι παραπλήσιο προς το κατώτερο όριο του σταθερού τμήματος των διαχειριστικών εξόδων των ιδιωτικών εταιρειών επενδύσεων, το οποίο κυμαίνεται μεταξύ 2%-3% της κεφαλαιακής τους προικοδότησης ετησίως.

Στον κατωτέρω πίνακα παρουσιάζεται συνοπτικά η εξέλιξη του προγράμματος δραστηριοτήτων, του προσωπικού και του ανώτατου προβλεπόμενου συνολικού κόστους.

>ΘΕΣΗ ΠIΝΑΚΑ>

*συμπεριλαμβανομένων των προβλεπόμενων προσλήψεων

**1/4 του ετήσιου κόστους, θεωρώντας ότι μόνο οι δραστηριότητες του 4ου τριμήνου θα αφορούν τις μελλοντικές πράξεις της Επενδυτικής Διευκόλυνσης

Αρχές που διέπουν την κάλυψη των εξόδων της Τράπεζας

Στις αναδυόμενες αγορές, οι ιδιωτικές εταιρείες επενδύσεων χρεώνουν συνήθως μία ετήσια διαχειριστική προμήθεια 2%-3%, η οποία υπολογίζεται με βάση το συνολικό μέγεθος της εταιρείας κατά τη διάρκεια της περιόδου δέσμευσης και, στη συνέχεια, με βάση το ύψος των τρεχουσών επενδύσεων.

Πρέπει να γίνει διάκριση μεταξύ της μακροπρόθεσμης λύσης και των βραχυπρόθεσμων ρυθμίσεων που προβλέπονται για τα πρώτα έτη λειτουργίας της Επενδυτικής Διευκόλυνσης.

Μακροπρόθεσμα, σύμφωνα με τη λογική, η Τράπεζα πρέπει να αμείβεται απευθείας από τη Διευκόλυνση. Η Συμφωνία της Κοτονού προβλέπει ότι οι καθαρές εισροές από τις πράξεις στο πλαίσιο της Επενδυτικής Διευκόλυνσης θα επανέρχονται σε αυτή. Αυτό σημαίνει ότι μόνο οι αποπληρωμές - εκφρασμένες σε όρους κεφαλαίου και τόκων καθώς και αποδόσεις μετοχικού κεφαλαίου -από τις οποίες έχουν αφαιρεθεί οι προμήθειες της Τράπεζας, θα επανεισρέουν στη Διευκόλυνση. Ωστόσο, αυτή η λύση θα είναι εφικτή μόνο αφού έχουν δημιουργηθεί επαρκείς εισροές. Σύμφωνα με τις χρηματοοικονομικές προβλέψεις αυτό θα συμβεί, το ενωρίτερο, το 6ο ή 7ο έτος λειτουργίας. Συνεπώς, στο δεύτερο Χρηματοδοτικό Πρωτόκολλο θα έπρεπε να εισαχθεί μία ρητή διάταξη, σύμφωνα με την οποία οι προμήθειες της Τράπεζας θα χρηματοδοτούνται από την Επενδυτική Διευκόλυνση, και μόνο οι εισροές μετά την αφαίρεση των προμηθειών της Τράπεζας θα επανεισρέουν στη Διευκόλυνση. Η εισαγωγή αυτού του θέματος στην ημερήσια διάταξη του επόμενου κύκλου διαπραγματεύσεων (2004-2005) πρέπει να τεθεί ως αρχή από τα κράτη μέλη κατά τις συζητήσεις σχετικά με την αμοιβή της Τράπεζας.

Κατά τη μεταβατική περίοδο, και ιδίως για το πρώτο Χρηματοδοτικό Πρωτόκολλο της Κοτονού, πρέπει να καθοριστεί άλλη μέθοδος αμοιβής.

Μηχανισμός για την κάλυψη των διαχειριστικών προμηθειών της Τράπεζας

Το θέμα αυτό συζητήθηκε τόσο από την Επιτροπή Επενδυτικής Διευκόλυνσης, στην οποία εκπροσωπούνται τα κράτη μέλη, όσο και από την ομάδα εργασίας για τα οικονομικά θέματα των χωρών ΑΚΕ (ACP/FIN). Δύο εναλλακτικές λύσεις προέκυψαν:

* λήψη των προμηθειών από την ίδια τη Διευκόλυνση

* λήψη των προμηθειών από τις εισροές που δημιουργούν οι πράξεις με επιχειρηματικά κεφάλαια στο πλαίσιο των προηγούμενων Συμβάσεων.

Η πρώτη λύση δεν επελέγη, δεδομένου ότι ούτε στο Χρηματοδοτικό Πρωτόκολλο ούτε στο Παράρτημα ΙΙ της Συμφωνίας της Κοτονού υπάρχει πρόβλεψη ότι τα έξοδα της ΕΤΕπ για τη διαχείριση της Επενδυτικής Διευκόλυνσης μπορούν να αφαιρούνται από την προικοδότηση της Διευκόλυνσης.

Λήψη των προμηθειών από τις εισροές που δημιουργούν οι πράξεις με επιχειρηματικά κεφάλαια στο πλαίσιο της Λομέ

Η λύση αυτή συνεπάγεται την εφαρμογή στην Επενδυτική Διευκόλυνση του μηχανισμού κάλυψης κόστους, ο οποίος εφαρμόζεται σήμερα για την καταβολή προμηθειών στην Τράπεζα έναντι της διαχείρισης επιχειρηματικών κεφαλαίων στο πλαίσιο των διαφόρων Συμβάσεων της Λομέ. Η Τράπεζα συλλέγει τις αποπληρωμές των χωρών ΑΚΕ για την εξυπηρέτηση του χρέους τους από τους πόρους προϋπολογισμού που τους χορηγήθηκαν στο πλαίσιο όλων των προηγούμενων εντολών Λομέ, και πιστώνει τα κεφάλαια στους λογαριασμούς των κρατών μελών. Ωστόσο, προηγουμένως, αφαιρεί τις προμήθειές της. Συνεπώς, στα κράτη μέλη μεταφέρονται μόνο οι εισροές από τις οποίες έχουν αφαιρεθεί οι προμήθειες της Τράπεζας.

Οι προμήθειες της Τράπεζας για τη διαχείριση της Επενδυτικής Διευκόλυνσης μπορούν να καλυφθούν με το ίδιο σύστημα και από τους ίδιους πόρους της Λομέ. Θα αφαιρούνται από τις εισροές αποπληρωμής του χρέους, μαζί με τις προμήθειες διαχείρισης των επιχειρηματικών κεφαλαίων, έτσι ώστε μόνο τα ποσά που θα εναπομένουν μετά από την αφαίρεση των διαχειριστικών προμηθειών για τις πράξεις στο πλαίσιο της Λομέ και της ΕΔ θα επιστρέφονται στα κράτη μέλη. Μία περιπλοκή είναι το γεγονός ότι τα τρία νεώτερα κράτη μέλη έχουν συνεισφέρει μόνο στη Λομέ IV α και οι εισροές που τους αντιστοιχούν δεν θα επαρκούν για την κάλυψη του μεριδίου τους μέχρι το 2006. Η Τράπεζα είναι διατεθειμένη να προχρηματοδοτήσει τη συνεισφορά αυτών των κρατών μελών, έως ότου το μερίδιό τους στις εισροές αποκτήσει επαρκές μέγεθος.

Σύμφωνα με τις προβλέψεις, αυτές οι εισροές από την εξυπηρέτηση του χρέους θα είναι επαρκείς. Ωστόσο, εάν δεν είναι, τα κράτη μέλη πρέπει να αναλάβουν τη δέσμευση κάλυψης των προμηθειών της Τράπεζας από άλλες πηγές.

Σημειώνεται ότι μόνο τα καθαρά έξοδα της Τράπεζας για τη διαχείριση της Επενδυτικής Διευκόλυνσης θα καλύπτονται. Με άλλα λόγια, οι προμήθειες που θα καταβάλλουν τα κράτη μέλη θα αντιστοιχούν στα πραγματικά έξοδα, τα οποία ενδέχεται να είναι στην πράξη χαμηλότερα από το προβλεπόμενο 2% ετησίως. Το ετήσιο πρόγραμμα εργασιών της ΕΔ θα περιέχει ένα ειδικό τμήμα σχετικό με την επάνδρωση, το οποίο θα συμπεριλαμβάνει τις προτεινόμενες αυξήσεις προσωπικού και το προβλεπόμενο κόστος. Η ετήσια έκθεση της ΕΔ θα περιέχει ένα κεφάλαιο σχετικό με τα έξοδα διαχείρισης της Διευκόλυνσης και την κατανομή τους. Εάν τα πραγματικά έξοδα είναι χαμηλότερα από τα αρχικώς προβλεπόμενα, θα ληφθούν μέτρα για τη χρησιμοποίηση των υπολοίπων, είτε από ένα έτος στο επόμενο είτε στο τέλος του πρώτου Πρωτοκόλλου: τα υπόλοιπα αυτά θα μπορούσαν είτε να πιστωθούν στην ΕΔ, για σκοπούς που θα καθοριστούν, είτε να επιστραφούν στα κράτη μέλη.

Περίοδος ισχύος

Η νομική βάση της παρούσας απόφασης του Συμβουλίου είναι η Εσωτερική Συμφωνία του 9ου ΕΤΑ. Συνεπώς, εάν εγκριθεί, μπορεί να τεθεί σε ισχύ μόνο μετά την έναρξη ισχύος της Συμφωνίας αυτής. Επιπλέον, το άρθρο 9 της προτεινόμενης απόφασης ορίζει ότι η παρούσα απόφαση εφαρμόζεται κατά την περίοδο εφαρμογής της Εσωτερικής Συμφωνίας.

Συμπέρασμα

Για τους λόγους που περιγράφονται ανωτέρω, η Επιτροπή προτείνει στο Συμβούλιο να εκδώσει τη συνημμένη απόφαση.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την κάλυψη των εξόδων της ΕΤΕπ για τη διαχείριση της Επενδυτικής Διευκόλυνσης της Συμφωνίας της Κοτονού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 [1] ,

[1] ΕΕ L 317, 15.12.2000, σελ. 3

την εσωτερική συμφωνία της 12ης Σεπτεμβρίου 2000 μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφηκε στην Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ [2], και ιδίως το άρθρο 8 (2) της εν λόγω συμφωνίας,

[2] ΕΕ L 317, 15.12.2000, σελ. 355

την πρόταση της Επιτροπής η οποία συνετάχθη σε συμφωνία με την Τράπεζα,

Εκτιμώντας τα εξής:

(1) η συμφωνία της Κοτονού δεν περιέχει καμία διάταξη σχετικά με την κάλυψη των εξόδων στα οποία υποβάλλεται η Ευρωπαϊκή Τράπεζα Επενδύσεων (εφεξής "η Τράπεζα") για τη διαχείριση της Επενδυτικής Διευκόλυνσης,

(2) η Τράπεζα θα χρησιμοποιήσει όλα τα έσοδα από τις συνήθεις προμήθειες αξιολόγησης των επενδυτικών σχεδίων, με τις οποίες θα χρεώνει τους πελάτες της Επενδυτικής Διευκόλυνσης, για την κάλυψη των κανονικών εξόδων της, με εξαίρεση τις έκτακτες προμήθειες που εισπράττονται για την κάλυψη έκτακτων δαπανών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η πρόβλεψη για τις προμήθειες τις οποίες χρεώνει η Τράπεζα για τη διαχείριση της Επενδυτικής Διευκόλυνσης και των επιδοτήσεων επιτοκίου καθώς και των πόρων που προορίζονται για τις Υπερπόντιες Χώρες και Εδάφη (εφεξής "ΥΧΕ") ανέρχεται σε 220 εκατομ. ευρώ κατ' ανώτατο όριο. Οι προμήθειες προορίζονται για την πλήρη κάλυψη του κόστους διαχείρισης της Επενδυτικής Διευκόλυνσης, συμπεριλαμβανομένων των ποσών που διατίθενται για τη χρηματοδότηση επιδοτήσεων επιτοκίου στο πλαίσιο πράξεων που διενεργούνται στις χώρες ΑΚΕ και στις ΥΧΕ, κατά τα πέντε έτη ισχύος του Πρώτου Χρηματοδοτικού Πρωτοκόλλου της Συμφωνίας της Κοτονού.

Άρθρο 2

Εφόσον η αποστολή της Τράπεζας, όπως ορίζεται στο Παράρτημα ΙΙ της Συμφωνίας της Κοτονού και στις κατευθυντήριες γραμμές λειτουργίας της Επενδυτικής Διευκόλυνσης παραμένει αμετάβλητη, η ανώτατη προμήθεια που προβλέπεται από το άρθρο 1 θα αποτελεί ανώτατο όριο.

Άρθρο 3

Κάθε έτος, το αργότερο την 1η Σεπτεμβρίου, η Τράπεζα υποβάλλει στην Επιτροπή Επενδυτικής Διευκόλυνσης τις εκτιμήσεις της όσον αφορά το κόστος για το επόμενο έτος και το αντίστοιχο ύψος προμηθειών. Τα στοιχεία αυτά συμπεριλαμβάνονται στο πρόγραμμα δραστηριοτήτων της Επενδυτικής Διευκόλυνσης, που εγκρίνεται από την Επιτροπή Επενδυτικής Διευκόλυνσης. Η παρουσίαση του κόστους για το πρώτο έτος θα εξαρτηθεί από την ημερομηνία έναρξης ισχύος της Συμφωνίας της Κοτονού.

Άρθρο 4

Κάθε έτος η Τράπεζα παρουσιάζει στην ετήσια έκθεση της Επενδυτικής Διευκόλυνσης, η οποία εγκρίνεται από την Επιτροπή Επενδυτικής Διευκόλυνσης, τα έξοδα στα οποία πράγματι υπεβλήθη το προηγούμενο έτος καθώς και το ύψος των προμηθειών αξιολόγησης που εισπράχθηκαν από τους πελάτες της Επενδυτικής Διευκόλυνσης κατά το ίδιο έτος. Το σχέδιο ετήσιας έκθεσης, που περιέχει τα ποσά αυτά, υποβάλλεται στην Επιτροπή Επενδυτικής Διευκόλυνσης το αργότερο την 28η Φεβρουαρίου και η τελική έκθεση το αργότερο την 30ή Ιουνίου.

Άρθρο 5

Εάν τα έξοδα στα οποία έχει υποβληθεί η Τράπεζα κατά τη διάρκεια ενός συγκεκριμένου έτους είναι χαμηλότερα ή υψηλότερα από αυτά που περιέχονται στο σχετικό πρόγραμμα δραστηριοτήτων, η Τράπεζα ζητεί από την Επιτροπή Επενδυτικής Διευκόλυνσης να αποφασίσει σχετικά με τις απαιτούμενες ρυθμίσεις.

Άρθρο 6

Η πρόβλεψη για προμήθειες, που αναφέρεται στο άρθρο 1, χρηματοδοτείται μέσω των ποσών που επιστρέφονται στα κράτη μέλη από τις αποπληρωμές εξυπηρέτησης χρέους στο πλαίσιο των χρηματοδοτήσεων με επιχειρηματικά κεφάλαια και των ειδικών δανείων που έχουν χορηγηθεί στο πλαίσιο των διαδοχικών Συμβάσεων της Λομέ. Το ποσό που οφείλει κάθε κράτος μέλος καθορίζεται ανάλογα με το ποσοστό συνεισφοράς του στο 9ο ΕΤΑ. Για τα κράτη μέλη που δεν έχουν ακόμη επαρκείς εισροές, η Τράπεζα θα χρεώνει τους λογαριασμούς τους εφαρμόζοντας ετήσιο επιτόκιο ίσο με το ισχύον επιτόκιο ΕΟΝΙΑ μείον 12,5 μονάδες βάσης.

Άρθρο 7

Το Συμβούλιο, ενεργώντας βάσει πρότασης της Επιτροπής που έχει συνταχθεί σε συμφωνία με την Τράπεζα, αποφασίζει για τον τρόπο χρηματοδότησης των προμηθειών της Τράπεζας σύμφωνα με το άρθρο 1, σε περίπτωση που οι εισροές από τις αποπληρωμές χρέους είναι ανεπαρκείς προς το σκοπό αυτό.

Άρθρο 8

Τα κράτη μέλη επιτρέπουν στην Τράπεζα να αφαιρεί τις προμήθειες απευθείας από τους λογαριασμούς τους οποίους τηρούν σε αυτήν και στους οποίους πιστώνονται οι εισροές που αναφέρονται στο άρθρο 6. Οι προμήθειες αφαιρούνται την πρώτη εργάσιμη ημέρα κάθε τριμήνου και τοκίζονται με ετήσιο επιτόκιο ίσο με το ισχύον επιτόκιο ΕΟΝΙΑ μείον 12,5 μονάδες βάσης.

Άρθρο 9

Η παρούσα απόφαση αρχίζει να ισχύει την ημερομηνία έκδοσής της και εφαρμόζεται κατά την περίοδο εφαρμογής της Εσωτερικής Συμφωνίας.

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος